Sony introducerer PS5 Pro

Langt om længe er den her: Sony har løftet sløret for en endnu mere kraftfuld udgave af PS5, nemlig PS5 Pro.

Større grafik-power, ray tracing og AI-opskalering

Konsollen er forbedret på tre områder: en kraftigere grafikchip, forbedret ray tracing, samt AI-opskalering.

PS5 Pro byder først og fremmest på en væsentlig opgraderet GPU, der har 67% flere Compute Units og 28% hurtigere hukommelse. Dette giver samlet set op til 45% hurtigere rendering, hvilket giver en glattere spiloplevelse.

Derudover er den også blevet stærkere i ray tracing, som gør lys og reflektioner endnu mere dynamisk og realistisk. Sony introducerede desuden “PlayStation Spectral Super Resolution”, hvilket er en AI-drevet opskaleringsteknologi, der leverer skarpere billeder med flere detaljer.

Flere spil opgraderes til PlayStation 5 Pro

Flere populære titler fra både PlayStation Studios og tredjepartsudviklere vil blive opdateret gratis, så de kan udnytte de nye funktioner i konsollen.

Spil, der er særligt udviklet til PS5 Pro vil desuden fremgå med titlen “PS5 Pro Enhanced“. En række titler er allerede ved at blive optimeret til konsollen, blandt andet:

The Last of Us Part II Remastered

Gran Turismo 7

Hogwarts legacy

Horizon Forbidden West

Marvel’s Spider-Man 2

Alan Wake 2

Demon’s Souls

Assassin’s Creed Shadows

Mere lagerplads og WiFi 7

PlayStation 5 Pro understøtter også VRR og op til 8K-gaming, og med den nye Game Boost-funktion kan over 8.500 PS4-spil drage fordel af den forbedrede ydeevne. Konsollen kommer desuden med 2 TB lagerplads og den nyeste Wi-Fi 7-standard, for lynhurtige downloads. Ønskes et diskdrev skal dette tilkøbes, da PS5 Pro kommer uden det.

PS5 Pro (venstre) og PS5 Slim (højre)

Diskdrev kan tilkøbes og kobles på – for en sktra sum selvfølgelig

Pris og lancering

PS5 Pro får en vejledende pris på 799 euro, altså omtrent 6000 kroner – direkte omregnet. Konsollen lander i butikkerne den 7. november, mens der åbnes for forudbestilling den 26. september. Vi opdaterer artiklen når der er nyt om den danske pris.

Læs også: IFA 2024: Samsung introducerer nye Galaxy Books

Sony introducerer PS5 Pro